Swazi-polisieman vas in SADie dagga waarop daar beslag gelê is. Foto: SAPD ŉ Man, wat na bewering ŉ polisiekonstabel is in Swaziland, is in hegtenis nadat hy glo probeer het om dwelms na Suid-Afrika te smokkel. Brig. Selvy Mohlala, polisiewoordvoerder van Mpumalanga, het gesê die 39-jarige verdagte is Woensdag by die Mananga-grenspos in hegtenis geneem ná ŉ roetine ondersoek in sy motor. “Die polisie het dagga met ŉ geskatte straatwaarde van R30 000 onder sy motor gevind, waar hy dit probeer versteek het. Die polisie het op die dwelms en die motor beslag gelê,” het Mohlala gesê. Die verdagte, Mfanaleni Mdluli, het Donderdag in die Nkomazi-landdroshof in Tonga, naby Malelane, verskyn op aanklag van die besit van dagga. Die saak is tot 23 Maart uitgestel vir verdere ondersoek.